CELEX: C2007/117/27
Language: et
Date: 2007-05-26 00:00:00
Title: Kohtuasi C-150/07: 15. märtsil 2007 esitatud hagi — Euroopa Ühenduste Komisjon versus Portugali Vabariik

26.5.2007   
            
            
               ET
            
            
               Euroopa Liidu Teataja
            
            
               C 117/17
            
         15. märtsil 2007 esitatud hagi — Euroopa Ühenduste Komisjon versus Portugali Vabariik
   (Kohtuasi C-150/07)
   (2007/C 117/27)
   Kohtumenetluse keel: portugali
   Pooled
   
      Hageja: Euroopa Ühenduste Komisjon (esindajad: G. Wilms ja M. Alfonso)
   
      Kostja: Portugali Vabariik
   Hageja nõuded
   
               —
            
            
               Tuvastada, et kuna Portugali Vabariik keeldus maksmast komisjonile intressi, mida tal tuli maksta ajutise impordi (ATA) protseduuri raames omavahendite viivitusega ülekandmise eest, ja kuna ta ei muutnud oma siseriiklikku praktikat seoses omavahendite kohta arvestuskande tegemisega eelmainitud protseduuri raames, on Portugali Vabariik rikkunud kohustusi, mis tulenevad määruse (EMÜ) nr 1552/89 (1) artiklist 2, artikli 6 lõikest 2, ja artiklitest 9, 10 ning 11;
            
         
               —
            
            
               mõista kohtukulud välja Portugali Vabariigilt.
            
         Väited ja peamised argumendid
   21. veebruaril 1992, mis oli asjaomaste tollivõlgade summade mitteametliku kindlaksmääramise kuupäev, ei olnud neid summasid vormiliselt vaidlustanud ei võlgnikud ega ka tagatisühing ning nende võlgade maksmine oli tagatud vastavalt ATA-konventsiooni artikli 6 lõikele 1. Seega olid tingimused maksude kandmiseks A-arvestusse täidetud.
   Kõnealused summad oleks tulnud kanda A-arvestusse ja teha kasutatavaks ühenduse eelarve jaoks määruses nr 1552/89 määratud tähtajaks. Kuna Portugali ametivõimud kandsid need summad määruse nr 1552/89 artikli 9 lõikes 1 märgitud kontole üle viivitusega, peab Portugal maksma intressi, mis arvutatakse vastavalt sama määruse artiklile 11 ja pärast 31. maid 2000 vastavalt määruse nr 1150/2000 (2) artiklile 11. Peale selle oleks Portugali ametivõimud pidanud ATA-konventsiooni raames sarnaseid olukordi käsitledes kohandama siseriikliku praktika ühenduse õigusnormidega.
   
      (1)  Nõukogu 29. mai 1989. aasta määrus (EMÜ, Euratom) nr 1552/89, millega rakendatakse ühenduste omavahendite süsteemi käsitlev otsus 88/376/EMÜ, Euratom (EÜT L 155, lk 1).
   
      (2)  Nõukogu 22. mai 2000. aasta määrus (EÜ, Euratom) nr 1150/2000, millega rakendatakse ühenduste omavahendite süsteemi käsitlev otsus 94/728/EÜ, Euratom (EÜT L 130, lk 1; ELT eriväljaanne 01/03, lk 169).